钦定古今图书集成/明伦汇编/闺媛典/第352卷 > 《神女赋》前人
## 钦定古今图书集成/明伦汇编/闺媛典/第352卷 > 《神女赋》前人

“惟天地之普化，何产气之淑真。陶阴阳之休液，育夭
丽之神人。禀自然以绝俗，超希世而无群。体纤约而
方足，肤柔曼以丰盈。发似元鉴，鬓类刻成，质素纯皓，
粉黛不加。朱颜熙曜，晔若春华。唇譬含丹，目若澜波。
美姿巧笑，靥辅奇牙。戴金羽之首饰，珥照夜之珠珰。
袭罗绮之黼衣，曳缛绣之华裳。错缤纷以杂褂，佩熠”
爚而焜煌。退变容而改服，冀致态以相移。税衣裳兮
免簪笄，施华的兮结羽仪。扬娥微盼，悬眇流离。婉约
绮媚，举动多宜。称诗表志，安气和声。探怀授心，发露
幽情。彼佳人之难遇，真一遇而长别。顾大罚之淫愆，
亦终身而不灭。心交战而贞胜，乃回意而自绝。